Illum il-Kunsill ser jadotta l-Pjan ta' Azzjoni għall-Golf tal-Guinea 2015-2020 fl-anness, li jiddeskrivi l-appoġġ tal-Unjoni Ewropea għall-isforzi tar-reġjun u l-istati kostali tiegħu biex jiġu indirizzati l-bosta sfidi marbutin mas-sigurtà marittima u l-kriminalità organizzata. Bħall-Istrateġija, li ġiet adottata fis-17 ta' Marzu 2014, dan il-Pjan ta' Azzjoni jafferma mill-ġdid l-importanza li tagħti l-Unjoni Ewropea li tkompli bil-kooperazzjoni mill-qrib ma' sħab madwar l-Afrika tal-Punent u l-Afrika Ċentrali, fit-teħid ta' kull miżura adatta fil-ġlieda kontra l-kriminalità marittima, inkluża l-piraterija u s-serq bl-użu tal-armi fuq il-baħar, is-sajd illegali, il-faċilitazzjoni tal-immigrazzjoni illegali u t-traffikar ta' bnedmin, drogi, u armi, u biex jiġu indirizzati l-kawżi sottostanti bil-għan li jiġu promossi s-sigurtà u l-istabbiltà fit-tul fir-reġjun. Il-Kunsill jissottolinja li l-Pjan ta' Azzjoni għandu l-għan li jipprovdi appoġġ kemm fil-livell reġjonali kif ukoll f'dak nazzjonali, lill-isforzi li għaddejjin bħalissa tal-Komunità Ekonomika tal-Istati tal-Afrika tal-Punent (ECOWAS), il-Komunità Ekonomika tal-Istati tal-Afrika Ċentrali (ECCAS) u l-Kummissjoni tal-Golf tal-Guinea (GGC) kif ukoll lill-Istati Firmatarji tal-Kodiċi ta' Kondotta dwar it-trażżin tal-piraterija, is-serq bl-użu tal-armi fuq il-bastimenti u l-attivitajiet marittimi illeċiti fl-Afrika tal-Punent u l-Afrika Ċentrali, adottata fis-Summit tal-Kapijiet ta' Stat f'Yaoundé, il-Kamerun f'Ġunju 2013. L-implimentazzjoni tal-Pjan ta' Azzjoni hija maħsuba biex issaħħaħ il-kooperazzjoni intrareġjonali kif ukoll biex iżżid il-livell ta' koordinazzjoni bejn l-UE u l-Istati Membri tagħha, u s-sħab internazzjonali. Il-Kunsill jinsab lest biex jassisti lill-istati kostali tal-Afrika tal-Punent u l-Afrika Ċentrali biex jiksbu prosperità fit-tul permezz ta' approċċ integrat u transsettorjali, li jorbot l-importanza ta' governanza tajba, l-istat tad-dritt, u l-iżvilupp tal-qasam marittimu bil-għan ta' aktar kooperazzjoni kummerċjali u l-ħolqien ta' impjiegi għall-pajjiżi fir-reġjun. Il-Kunsill jistieden lir-RGħ u lill-Kummissjoni, f'konsultazzjoni mill-qrib mal-Istati Membri, biex jibdew jimplimentaw il-Pjan ta' Azzjoni għall-Golf tal-Guinea, filwaqt li jqisu l-Istrateġija dwar is-Sigurtà Marittima tal-UE u l-Pjan ta' Azzjoni tiegħu, u f'kooperazzjoni mill-qrib mar-reġjun innifsu u s-sħab internazzjonali ewlenin. F'dan ir-rigward, hu jistenna b'interess il-ħatra ta' Kap Koordinatur tal-UE għall-Golf tal-Guinea. Il-Kunsill ser jerġa' lura għal din il-kwistjoni skont il-ħtieġa. Pjan ta' Azzjoni tal-UE għall-Golf tal-Guinea, 16 ta' Marzu 2015 Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa